Al der werlte hôhe
Al der werlte hôhe
ir gemvͤte stat·
blv̊men in dem lôhe·
min ǒge hat·
vil gesehen·
in mag leider niht veriehen·
dc mir min sorge iht da von verswinde·
si ist min ingesinde·

Zwo gespiln mere·
begvnden klagen·
senede herze swere·
ein ander sagen·
dú eine sprach·
weistu leit vnd vngemach·
hat mir betǒbent lib vnd al die sinne·
da ist niht froͤden inne·

Sage bi dinen trúwen·
was wirret dir·
lebst in senden rúwen·
so volge mir·
habe gedult·
sis von liebes mannes schult·
so hils mit allen sinnen tǒgen·
gern ich vúr dich lǒgen·

Leit vnd vngemvͤte·
dest mir bekant·
liebes frúndes gvͤte·
mich beider mant·
mir ist ein man·
froͤmde der mir hat getan·
da von mir lange sende sorge meret·
vnd min herze seret·

Sen dich in der mâze·
dast alse gv̊t·
langes truren lâsse·
wis wol gemv̊t·
nien verzage·
sag mir wer dir liebe trage·
wir zwei wir sin mit trúwen vngescheiden·
wol gelinge vns beiden·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse